Kuldses sügisrüüs Järvemetsa laagriala oli 16. oktoobri varahommikul valmis. Päike piilus läbi metsatuka ning siin-seal müras üks ja teine metsloom, veel teadmata, et kohe oli saabumas ka rõõmus ja tegus inimseltskond. Algamas olid USA gaid- ja skautmalevate juhtide korralised aastakoosolekud, ehk “AK”. Peamajas ootasid varajasi saabujaid perenaised Virve-Kai Bulla ja Linda Linask, kes pakkusid suupisteid ja kuuma kohvi. Kaugelt tulijatele oli laagrikodu endiselt armas ning saabujate seas kajas jällenägemisrõõm. Ja sama sõbralikult algas töö.
Pidulikule lipuheiskamisele järgnesid tervitused Eesti Skautide Liidu peaskaudilt skm Rein Linaskilt ning loeti ette ka tervitused, mida olid saatnud välis-Eesti Gaidide Liidu peagaid gdr. Ingrid Kütt, gdr. Hilja Kuutma, gdr. Siiri Puust ja ngdr. Hille Sork. Toredaks ja südamlikuks üllatuseks saabus ka Eestist tervitus selle aasta Kajakate salgalt, kes meenutasid Järvemetsal veedetud suvelaagri päevi heade sõnadega.
Koosolekutel (gaidid peamajas, skaudid skaudimajas) tehti kokkuvõtteid aasta tegevustest ning suunati siis mõtted tulevikuplaanidele. Möödunud aasta suuremateks üritusteks loeti Metsa-jõulupuu, Jüripäev ja malevate suvelaager “Terasvanne”, mida juhtisid gdj. Aili Sarapik ja nskm. AJ Laupa. EGM USAs üksusi on viis: Linnutee (NY), Kungla (NJ), Põhjatütred (CT), Tormitütred (MD) ja Üksikgaidid. ESM USAs tegevus sumiseb kahes üksuses: Viiking (NY) ja Vikerlased (CT). Tänati üksuste juhte, liikmeid ja peresid ning avaldati kiitust ka malevate staapidele, mille eesotsas on tublid juhid: EGM USAs juht ngdr. Leena Kangro, ESM USAs juht skm. Gunnar Tamm – tänutäheks on malevate juhid edasi endistel kohtadel.
Põnevaks ja peamiseks teemaks oli tuleval suvel Järvemetsal peetav suurlaager, kuhu on 6. -14. augustini kutsutud eesti gaidid ja skaudid üle maailma. Suurlaagri juhtideks on gdr. Leena Kangro (email@example.com) ja skm. Tiina Fischgrund (firstname.lastname@example.org). Malevad kutsuvaid oma liikmeid esitama 1. detsembriks soovitusi suurlaagri nimeks. (Konkursi võitjale laagrimaksu allahindlus!) Nagu näha on suurlaagri planeerimine juba hoos, kuid peab mainima, et suured remondid ja ettevalmistustööd on veel ees, ning nõuavad inim- ja rahalist resurssi.
Kinnitati ka malevate 2010/2011 tegevusaasta raamkava:
Metsajõulupuu Järve-metsal 11. dets. 2010;
Jüripäev 17. aprillil 2011;
Suvelaager 6. – 14. augustil;
Aastakoosolekud 15.-16. okt.;
Metsajõulupuu Järve-metsal 10. detsembril 2011.
Tänu kõikidele osavõtjatele, aplaus perenaistele ja saunamehele! Kohtumiseni Metsajõulupuul!
Leelo Linask